…………………

………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО И ХРАНИТЕ****Г-Н КИРИЛ ВЪТЕВ** | **ОДОБРИЛ,****МИНИСТЪР:****КИРИЛ ВЪТЕВ** |

**ДОКЛАД**

**от Таня Георгиева – заместник-министър на земеделието и храните**

**Относно:** Проект на заповед за утвърждаване на Методика по мярка 214 „Агроекологични плащания” от Програмата за развитие на селските райони за периода 2007 – 2013 г.

**УВАЖАЕМИ ГОСПОДИН МИНИСТЪР,**

На основание чл. 10б от Закона за подпомагане на земеделските производители, внасям за издаване заповед за утвърждаване на Методиката за намаляване и отказване на годишните агроекологични плащания по мярка 214 „Агроекологични плащания“ от Програмата за развитие на селските райони за периода 2007 – 2013 г., ведно с приложената към нея проект на методика.

**Причини, които налагат приемането на акта**

Със съдебно решение № 2340 от 14.03.2022 г. на петчленен състав на Върховния административен съд е отменена Методиката за намаляване и отказване на годишните агроекологични плащания по мярка 214 „Агроекологични плащания“ от Програмата за развитие на селските райони за периода 2007 – 2013 г. Тя е утвърдена със Заповед № РД 09-243 от 17.03.2017 г. на министъра на земеделието и храните, изменена със Заповед № РД 09-235 от 12.03.2018 г. на министъра на земеделието, храните и горите. Съгласно съдебното решение методиката е подзаконов административен акт и като такъв следва да се издава по реда и условията на Административнопроцесуалния кодекс и Закона за нормативните актове. Във връзка с това законодателят следва да е делегирал компетентност на министъра за издаването на този нормативен административен акт с предмет регламентация на правилата, по които ще бъдат намалявани или отказвани агроекологичните плащания на земеделските стопани, кандидатстващи за финансова помощ по реда на Наредба № 11 от 2009 г. за условията и реда за прилагане на мярка 214 „Агроекологични плащания“ от Програмата за развитие на селските райони 2007 – 2013 г., (обн., ДВ, бр. 29 от 2009 г.), наричана по – нататък „Наредба № 11 от 2009 г.“.

С оглед на цитираното съдебно решение с измененията и допълненията на Закона за подпомагане на земеделските производители, обнародвани в „Държавен вестник“ в бр. 102 от 2022 г., е създадена разпоредбата на чл. 10б, ал. 1. По силата на тази разпоредба при установено неспазване на базовите изисквания или на изискванията по управление, определени в наредбата за прилагане на мярка по чл. 39 от Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) **(**OB, L 277 от 21 октомври 2005 г.) от Програмата за развитие на селските райони за периода 2007 – 2013 г., Държавен фонд „Земеделие“ намалява или отказва плащания по методика, утвърдена със заповед на министъра на земеделието и храните. Методиката и заповедта по ал. 1 се обнародват в „Държавен вестник“ и могат да се обжалват в 14-дневен срок от датата на обнародването пред съответния административен съд по реда на Административнопроцесуалния кодекс.

Целта на методиката е да се дефинират правилата, по които ще бъдат намалявани или отказвани плащанията на земеделските стопани, кандидатствали за финансово подпомагане по реда на Наредба № 11 от 2009 г.

В рамките на общата селскостопанска политика държавите членки следва да приемат всички необходими законови, подзаконови и административни разпоредби и да вземат всички необходими мерки с оглед осигуряването на ефективна защита на финансовите интереси на Съюза, по-специално:

а) проверяват законността и редовността на операциите, финансирани от Фондовете;

б) осигуряват ефективни превантивни мерки срещу измами, особено в областите с по-висок риск, които да имат възпиращ ефект, като вземат предвид разходите и ползите, както и пропорционалността на мерките;

в) предотвратяват, разкриват и отстраняват нередности и измами;

г) налагат санкции, които са ефективни, възпиращи и пропорционални в съответствие с правото на Съюза, или ако такова не съществува, с националното право, и завеждат съдебни дела с тази цел, ако е необходимо;

д) възстановяват неправомерните плащания с лихви и завеждат съдебни дела за целта, според случая. Държавите членки създават ефективни системи за управление и контрол, за да гарантират спазването на законодателството, уреждащо схемите за подпомагане на Съюза, целящи да се сведе до минимум рискът от нанасяне на финансови вреди на Съюза.

В тази връзка е предвидено в нормативен акт на институция на ЕС осъществяване на проверки, които включват системни административни проверки на всички заявления за подпомагане и искания за плащане, както и проверки на място. Тези проверки се осъществяват чрез Разплащателните агенции или упълномощените да действат от тяхно име органи. Плащания по поети агроекологични ангажименти не се извършват преди да са приключили проверките на условията за допустимост, които държавите членки трябва да осъществяват. Плащанията могат да бъдат в пълен размер или в съответното процентно намаление, когато са констатирани неспазвания на ангажиментите или на други задължения от страна на бенефициентите. За да се постигне реален възпиращ ефект, е необходимо да са извършени проверките и на база констатираните резултати да се установят пропорционални и ефективни мерки – съответните проценти намаления в предоставяната помощ. Към момента на подаване на заявленията за подпомагане или заявленията за плащане тази информация не е налице. Тя е резултат от контролната дейност на Разплащателна агенция, но бенефициентите са информирани какъв ангажимент доброволно се съгласяват да поемат и какви задължения да изпълняват. В чл. 51 от Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) e предвидено, че ако се установи, че даден бенефициер не изпълнява критериите за допустимост, ангажиментите или други задължения, свързани с условията за предоставяне на помощта или подкрепата, предвидена в секторното законодателство в областта на селското стопанство, помощта се намалява или не се изплаща. Следователно още към момента на подаване на съответното заявление бенефициентите са информирани, че исканата от тях сума може да бъде намалена, ако не спазват доброволно поетия ангажимент.

В националната нормативна уредба на Република България процедурите за обработване на заявления за подпомагане и заявленията за плащане са определени в наредби, издавани от министъра на земеделието и продоволствието, съгласно § 35, ал. 3 от преходните и заключителните разпоредби към Закона за изменение и допълнение на Закона за подпомагане на земеделските производители (ДВ, бр. 16 от 2008 г.). По подадени заявления за подпомагане и заявления за плащане по мярка 214 „Агроекологични плащания“ условията и редът за извършване на проверките, както и условията за допустимост, са регламентирани в Наредба № 11 от 2009 г. Съгласно чл. 4, ал. 9 и 10 от Наредба № 5 от 2009 г. за условията и реда за подаване на заявления по схеми и мерки за директни плащания (ДВ, бр. 22 от 2009 г.) приемът на заявления за подпомагане и заявления за плащане се осъществява след заповед на министъра на земеделието и храните.

Методиката е изготвена във връзка с изпълнение на задължения, произтичащи от поет агроекологичен ангажимент, уреден в Наредба № 11 от 2009 г. В тази наредба са описани задълженията на земеделските стопани, които трябва да спазват при прилагане на дейностите, за които са подали заявление за подпомагане/плащане.

Съгласно Наредба № 11 от 2009 г., кандидатите могат да получат финансово подпомагане само при спазване на определени базови изисквания и изисквания по управление на съответната агроекологична дейност. Контролът за спазването им се извършва от Държавен фонд „Земеделие“, чрез извършване на административни проверки и проверки на място. При констатирано неспазване на законовите изисквания и/или изискванията по управление, плащането на съответния земеделски стопанин се намалява процентно или напълно се отказва, в зависимост от тежестта на нарушението, степента му и неговата продължителност.

**Цели**

С проекта на методика се цели да се създаде защита на финансовите интереси на Европейския съюз. Чрез методиката се създава правен инструмент, чрез който Държавен фонд „Земеделие“ може да изпълни функциите си по предоставяне на безвъзмездна финансова помощ.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието и храните.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“.

**Очаквани резултати от прилагането на акта**

Ще се създаде яснота в приложението на Наредба № 11 от 2009 г. за земеделските стопани, поели ангажимент по мярка 214 „Агроекологични плащания“ от Програмата за развитие на селските райони за периода 2007 – 2013 г., относно размера на подпомагането, които могат да получат на база заявеното, поетите ангажименти и констатираните от Разплащателна агенция неспазвания при изпълнението на тези ангажименти.

**Анализ за съответствие с правото на Европейския съюз:**

С проекта на методика се прилага чл. 4 и 18 от Регламент (ЕС) № 65/2011 на Комисията от 27 януари 2011 година за определяне на подробни правила за прилагане на Регламент (ЕО) № 1698/2005 на Съвета по отношение на прилагането на процедури за контрол, както и кръстосано спазване по отношение на мерките за подпомагане на развитието на селските райони (OB, L 25 от 28 януари 2011 г.), които създава задължение на държавата членка да създаде процедури за обработване на заявленията, пряко информиране на земеделските стопани за решенията за плащане и извършване на тези дейности в рамките на определен срок.

Създават се условия за приложимост на чл. 51 от Регламент (EО) № 1698/2005 на Съвета от 20 септември 2005 година относно подпомагане на развитието на селските райони от Европейския земеделски фонд за развитие на селските райони (ЕЗФРСР). В тази разпоредба изрично е указано, че при вземане на решение относно размера на отказ или оттегляне на подпомагането се отчита тежестта, степента, продължителността и системността на неспазването във връзка с условията за подпомагане.

В проекта на методика е предвидено какъв е размерът на намаления на плащанията по мярка 214 „Агроекологични плащания“, когато поелият многогодишен ангажимент земеделски стопанин не спази изискванията на Наредба № 11 от 2009 г. и относимите разпоредби от право на Европейския съюз.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (обн., ДВ, бр. 35 от 2007 г.), тъй като с проекта на методика не се транспонира директива.

**Информация за проведените обществени консултации**

На основание чл. 26 от Закона за нормативните актове проектите на заповед, методика и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 10б от Закона за подпомагане на земеделските производители предлагам да издадете предложения проект на заповед, с който да утвърдите проекта на методика.

|  |  |
| --- | --- |
| **Приложение:** | 1. Проект на заповед на министъра на земеделието и храните;
2. Проект на Методика по мярка 214 „Агроекологични плащания” от Програмата за развитие на селските райони за периода 2007 – 2013 г.;
3. Справка за отразяване на постъпилите становища;
4. Постъпили становища;
5. Справка за отразяване на постъпилите предложения и становища от проведената обществена консултация;
6. Предложения и становища, постъпили от проведената обществена консултация.
 |

**ТАНЯ ГЕОРГИЕВА**

*Заместник-министър на земеделието и храните*